ป่าวติดละคร
งานพบปะสื่อมวลชนกับผู้บริหารแบงก์ชาติ หรืองาน Meet the Press วันก่อน เกริก วณิกกุล รองผู้ว่าการ ด้านเสถียรภาพสถาบันการเงิน รับหน้าที่เป็นประธานร่วมทานข้าวมื้อกลางวันกับคณะสื่อมวลชนพร้อมกับผู้บริหารคนอื่นๆ ซึ่งส่วนใหญ่เป็นคณะผู้บริหารหญิง
27 พ.ค. 2556

งานพบปะสื่อมวลชนกับผู้บริหารแบงก์ชาติ หรืองาน Meet the Press วันก่อน เกริก วณิกกุล รองผู้ว่าการ ด้านเสถียรภาพสถาบันการเงิน รับหน้าที่เป็นประธานร่วมทานข้าวมื้อกลางวันกับคณะสื่อมวลชนพร้อมกับผู้บริหารคนอื่นๆ ซึ่งส่วนใหญ่เป็นคณะผู้บริหารหญิง 
ที่บังเอิญชอบดูละครทีวี สนุกๆ ชวนฝัน ไม่เครียดอะไรมากมาย เป็นการผ่อนคลายยามหัวค่ำก่อนเข้านอนฝันดี เช้ามาจะได้ไม่ซีเรียส อารมณ์แจ่มใสกระชุ่มกระชวยมาทำงานตามหน้าที่ที่แบงก์ชาติได้อย่างรื่นรมย์
และละครที่ถูกยกมาเป็นประเด็นเมาท์มอย เป็นกับแกล้มอาหารมื้อนั้นได้ออกรสออกชาติมากที่สุดก็หนีไม่พ้นละครดังหลังข่าว เรื่อง “คุณชายพุฒิภัทร” เพราะผู้บริหารสาวต่างผลัดกันพูดถึงฉากตรึงจิตตรึงใจของคุณชายพุฒิภัทรไม่หยุดปาก ยิ่งเล่ายิ่งมันส์ ยิ่งเสียงดังออกรส
ฝ่าย เกริก ที่นั่งร่วมวงฟังการสนทนาอยู่อย่างสงบมาแต่ต้น แต่ส่วนใหญ่เลือกที่จะเงียบ ไม่แสดงความเห็นใดๆ เสมือนว่าไม่ได้สนใจจะเสือกตาไปดูละครชวนฝันพรรณนี้ จนกระทั่งรับประทานอาหารคาวหวานครบเครื่องเรียบร้อยดีแล้ว ก็พูดขึ้นมาบ้างว่า จะชอบอะไรกันนักหนาคุณชายหน้าหวานดูกันอยู่ได้ทั้งบ้านทั้งเมือง “ผมไม่ชอบดูละครเลยคร้าบ! ผมไม่ใช่คนติดละครด้วย”
แต่ในนาทีที่ผู้บริหารหญิงท่านหนึ่งเอ่ยปากพูดถึงนางเอก “กรองแก้ว” ซึ่งเป็นนางสาวศรีสยามในละครกับคณะผู้บริหารท่านอื่นๆ ที่ยังคุยออกรส กระทั่งกระจิบข่าวที่นั่งร่วมวงอยู่ด้วยอดใจเข้าสมทบร่วมสนทนาด้วยไม่ไหว พูดขึ้นว่า นางเอกเรื่องนี้สวยน่ารัก หน้าตาจิ้มลิ้ม มารยาทดีจังเลย เหมาะจะมาเป็นคู่พระเอกมาก สมแล้วที่เป็นนางสาวศรีสยาม แต่ เกริก ที่นั่งนิ่งฟังอยู่ตลอดพูดสวนขึ้นมาทันทีว่า “แต่ผมไม่ชอบเลย ผู้หญิงอะไรก็ไม่รู้ ไม่รู้อะไรนักหนา เล่นตัวอยู่ได้ น่าเบื่อ! เห็นแล้วอยาก...” 
เท่านั้นหละ ทั้งวงหัวเราะร่วนแทบตัวงอ ฮากันจนท้องแข็ง อ้าว! ก็หนายคุณเกริกบอกไม่ชอบดูละคร ไม่ติดละครงายคะ ดูจากอาการและท่าทีในวงสนทนาที่นิ่งเงียบมาตลอด นึกว่าไม่เคยรู้จักละคร ไม่เคยดูละครด้วยซ้ำ แต่ทำม้ายทำมาย อินขนาดนี้เอ่ย...เอ๊! หรือว่าคนที่บ้านบังคับดูคะ คริ คริ